钦定古今图书集成/理学汇编/学行典/第271卷 > 徐舫
## 钦定古今图书集成/理学汇编/学行典/第271卷 > 徐舫

按《明外史隐逸传》：“徐舫，字方舟，桐庐人。幼轻侠，好击
剑走马蹴踘。既而悔之，学为科举业。又曰：‘此如蠹书
蟫，老死故纸中，岂有穷期弃去，学为歌诗。睦故多诗
人，唐有皇甫湜、方干、徐凝、李频、施肩吾，宋有高师鲁、
滕元秀，世号睦州诗派，舫悉取而步骤之。既乃出游
四方，交其名士，诗益工。行省参政苏天爵闻其贤，将’”
荐之。舫笑曰：“吾诗人耳，可羁以章绂哉？”竟避去。筑室
江皋，日苦吟于云烟出没间，翛然若与世隔，因自号
沧江散人。宋濂、刘基、叶琛、章溢之赴召也，舟愬桐江，
忽有人黄冠鹿裘立江上，招基而笑，且以语侵之。基
望见，急延入舟中。琛、溢竞讙谑，各取冠服服之，欲载
上黟川。其人不可，乃止。濂初未相识，以问基，基曰：“此
桐庐徐方舟也。”濂故知其名，因起，共欢噪，酌酒而别。
舫诗有《瑶林》《沧江》二集。年六十八，以丙午春卒于家。